**Senioritoimintaa kannattaa tukea sen hyvien vaikutusten vuoksi**

**Senioriyhdistykset ja muut eläkeläisyhdistykset järjestävät ikäihmisille runsaasti ja monipuolisesti elämisen laatua parantavaa ohjelmaa. Toiminnan suora ja välillinen merkitys on niin suuri, että yhteiskunnan kannattaa ehdottomasti tukea tätä toimintaa.**

Yhdistysten tilaisuudet tarjoavat jäsenille mahdollisuuden kohdata ikäisiään ihmisiä, saada

juttuseuraa ja löytää uusia ystäviä. Yhteiset liikunta- ja ulkoilutilaisuudet ovat senioreille turvallisia ja samalla fyysinen kunto, tasapaino ja yleinen toimintakyky paranevat. Digikerhot auttavat pärjäämistä digitalisoituvassa yhteiskunnassa, muistikerhot virkistävät muistia ja asiantuntijaluennot lisäävät tietoa – kaikki tämä ylläpitää oppimiskykyä ja antaa vertaistukea. Retket ja osallistuminen kulttuuritilaisuuksiin tehdään turvallisesti yhdessä.

Yhdistysten jäseniä on kuntien ja hyvinvointialueiden vanhusneuvostoissa, joissa he vaikuttavat ikäihmisille tarjottaviin palveluihin. Kun kuntien viestintäkanavat ovat vähentyneet samalla kun digitaalinen viestintä on lisääntynyt, senioriyhdistykset viestivät suunnitelmista ja tapahtumista monipuolisesti jäsenistölleen.

Kuntien ja hyvinvointialueiden eläkeläisyhdistyksille antama toiminta-avustus ja muu tuki vaihtelee suuresti, eikä avustusten haku ja jakaminen ole selkeää. On kaikkien etu, että kunnat ja

hyvinvointialueet turvaavat yhdistysten toimintaedellytykset. Koska yhdistykset toimivat

pääosin kunnissa, kunnilla on tästä erityisvastuu. Soveltuvat tilat ovat toiminnalle välttämättömät. Tukien ja avustusten avulla yhdistykset voivat tarjota monipuolista yhdistys- ja kerhotoimintaa maksutta.

Yhdistyksiin liitytään pääosin hyvän toimintaohjelman vuoksi. Senioriyhdistykset edistävät kuntien vetovoimaa tarjoamalla ikäihmisille aktiviteetteja ja tukea. Kaiken tämän seniorit tekevät vapaaehtoistyönä. Tällä työllä torjutaan yksinäisyyttä, parannetaan elämänlaatua ja vähennetään sairauksia. Konsertti-, teatteri-, elokuva-, näyttely- ja museoretkien merkitys kulttuurielämälle on valtava.